Több mint negyedszázados rendvédelmi, közigazgatási vezetői gyakorlattal, szakmai tapasztalattal rendelkezik, 1993-tól 2017 februárjáig a Magyar Honvédségnél, a polgári védelemnél és a katasztrófavédelem kötelékében teljesített szolgálatot. Számos hazai és külföldi katasztrófa helyszínén vett részt irányítóként. 1997 júliusában az árvíz sújtotta Lengyelországban a mozgó összekötő csoport tagjaként, 1999 augusztusában a törökországi földrengés után Izmit városban a magyar csoport vezetőjeként irányította a kutatási és mentési munkálatokat. Az 1999-2000. évi belvízkárok után a Békés Megyei Helyreállítást és Újjáépítést Koordináló Operatív Törzs helyettes vezetőjeként tevékenykedett. 2000 áprilisában a közép-tiszai árvíznél, Tiszajenő térségében a Helyszíni Operatív Csoport vezetője volt. 2000-2009 között a Békés Megyei Katasztrófavédelmi Igazgatóságon osztályvezetőként, majd igazgató-helyettesként és igazgatóként dolgozott. 2010 júniusában a Borsod–Abaúj–Zemplén megyei árvízi veszélyhelyzetben az irányító csoport tagjaként, majd vezetőjeként vett részt a védekezésben. Ugyancsak 2010. október 6-ától Kolontáron a vörösiszap katasztrófa kezelésére létrehozott operatív törzs főnökeként vett részt a mentési, és kitelepítési feladatok végrehajtásában. Ezt követően Devecserben az Újjáépítési Kormányzati Koordinációs Központ parancsnokaként tevékenykedett. 2013-ban a dunai árvíz során a védekezést irányította Pest megyében, illetve Szigetmonostor térségében.